Mikil spenna er á toppi úrvalsdeildar kvenna í körfubolta, þegar fimm umferðir eru eftir af deildarkeppninni. Tvö stig skilja að efsta sæti og það fjórða.
Einn leikur var í deildinni í gærkvöldi. Grindavík tók á móti Haukum og unnu Haukar með 93 stigum gegn 78. Þetta var fjórði sigur Hauka í deildinni í röð og lyfti liðið sér í þriðja sæti deildarinnar. Lygileg spenna er í efri hluta deildarinnar. Fjölnir situr á toppnum með 28 stig en Valur, Haukar og Njarðvík eru öll með 26 stig. Valur á leik til góða og getur jafnað við Fjölni á toppnum. Fimm umferðir eru eftir af deildarkeppninni og að henni lokinni fara þessi fjögur efstu lið í úrslitakeppnina um Íslandsmeistaratitilinn, sem má reikna með að verða álíka jöfn og spennandi.
Úrslit réðust í fjórum greinum í snjóbrettaati á Vetrarólympíumótinu í Beijing í nótt. Í flokki LL2 kvenna sigraði Cecilie Hernandez frá Frakklandi og í sama flokki karla sigraði Matti Suur-Hamari frá Finnlandi. Í LL1-flokki karla vann Tyler Turner frá Kanada og í UL-flokki vann Ji Lijia frá Kína, en ekki er keppt í kvennaflokki í þessum flokkum. Eftir tvo keppnisdaga er Kína með flest verðlaun, og raunar langflest. Kína hefur unnið sjö gull, átta silfur og tíu brons, alls 25 verðlaun. Lið Úkraínu kemur næst og Kanada þar rétt á eftir. Keppni heldur áfram í Beijing í nótt og verður sýnd beint frá skíðaskotfimi karla og kvenna á RÚV frá klukkan 2 í nótt.
Bikarmót Frjálsíþróttasambands Íslands innanhúss fór fram um helgina og var lið FH sigursælt. FH vann bæði í karla- og kvennaflokki og sigraði því líka í heildarstigakeppninni. FH-ingar fengu 84 stig, ÍR varð í öðru sæti með 75 stig og Breiðablik fékk 51 stig. Fram undan er heimsmeistaramótið í frjálsum innanhúss, sem fer fram í Belgrad í Serbíu 18.-20. mars. Baldvin Þór Magnússon, millivegalengdahlaupari, er eini Íslendingurinn með lágmark á mótið, en reikna má með tveimur keppendum frá Íslandi. RÚV sýnir beint frá mótinu alla keppnisdagana.
